ELONGESO 21
Ombetele Oityi?
Ombetele, enyina lio Hebreu, lihangununa okuti: “Ondyuo ya Huku.” (Gênesis 28:17, 19, okatoi) Enyina olio liaviuka pala okutumbula onondyuo Onombangi mba Jeova vatunga mouye auho pala okuvatela nokuhongolela ovilinga viokuivisa. Ononkhalamutwe mbo Nombangi mba Jeova, vaundapa mombala yo Nombangi ouye auho ko Nova York, EUA, nokuhongolela ovilinga mono Filiyale movilongo ovinyingi. Vana vaundapa mo nondyuo ombo vaihanwa okuti ombunga Yombetele. Ngetyi tyilinga ombunga, ovo vakala kumwe, nokuundapela kumwe, nokulia kumwe nehambu nokulilongesa kumwe Ombimbiliya. Otyo vaihanenwa okuti “ombunga Yombetele.”—Salmo 133:1.
Omphangu yelikalela muundapa ovanthu veliava. Mono Mbetele ambuho, muna ovalume novakai Ovakristau veliava pala okulinga ehando lia Huku nokuundapela omasuka Ouhamba omuvo auho. (Mateus 6:33) Aveho vaundapa-mo kavafetwa, mahi vapewa onondyuo, nokulia, noula, noumbongo uhehi uvekuatesako okulanda etyi vesukisa. Aveho vapewa otyilinga mo Mbetele, vamwe vaundapa mo noseketa, nokuteleka, ine omondyuo yokulila. Ovakuavo valinga omikanda, nokusukula monondyuo, nokukoha, nokupangiya evi viateka, novikuavo vali.
Mulingwa ovilinga ovinyingi viokuvatela ovilinga viokuivisa Ouhamba. Onombetele ambuho mbuhanda unene otyili tyikahi Mombimbiliya tyinoñgonokwe novanthu aveho. Ombulusula ei nayo otyo yalingilwa. Yahonekwa no Nonkhalamutwe mbo Nombangi mba Jeova, aitumwa mono komputadole kovapitiyi ouye auho, ailingwa no nomakina mbuhatekesa mbukahi mo no Mbetele ononyingi, nokupakwa mo nombapolo okutumwa komawaneno alamba po 110.000. Movilinga ovio aviho, ombunga Yombetele yundapa nondyanga, mokonda ovilinga viokuivisa onondaka onongwa vialumbana unene.—Marcos 13:10.
Ovalie vaundapa mo Mbetele iya oñgeni vatekulwa?
Ovilinga patyi vialumbana vivatelwa mo Mbetele?
cjk_Latn umb_Latn umb_Latn umb_Latn cjk_Latn bem_Latn tsn_Latn